

**Δημοτικό Σχολείο Τσερίου Α΄**

**Θεοδόση Πιερίδη 25, 2480 Τσέρι**

Τηλ**.22380356** Fax: **22372192**

Ηλ ταχυδρομείο: **dim-tseri1-lef@schools.ac.cy**

**Eνημερωτικό Δελτίο για γονείς**

**«Γνωρίζω- Δεν Ξεχνώ -Διεκδικώ»**

**ΣΧΟΛΙΚΗ ΧΡΟΝΙΑ 2024-2025**

**Διοργάνωση Περιβαλλοντικής Ημερίδας – 14 Φεβρουαρίου 2025**

Με πολύ ενθουσιασμό, στο σχολείο μας διοργανώσαμε μια πολύ ξεχωριστή **ημερίδα αφιερωμένη στο περιβάλλον**. Tα παιδιά έλαβαν μέρος σε διάφορες δραστηριότητες με θέμα: «Το φυσικό περιβάλλον και τρόποι προστασίας του». Μια ημερίδα, γεμάτη γνώσεις, δημιουργικότητα, εξερεύνηση και διασκέδαση!

* Τα παιδιά έγιναν **μικροί ζωγράφοι** και δημιούργησαν χρησιμοποιώντας φυσικά υλικά από την αυλή του σχολείου μας «Την παλέτα της αυλής». Σε συνεργασία με παιδιά της τάξης τους, έπρεπε να περιηγηθούν στη σχολική αυλή και να συλλέξουν φυσικά υλικά τα οποία τα κολλούσαν πάνω στην παλέτα.
*  Στη συνέχεια, έγιναν **εξερευνητές** και συνέχισαν με το παιχνίδι «**Πράσινες Διαδρομές»**. Έχοντας τον «χάρτη» της σχολικής αυλής και ακολουθώντας τις οδηγίες που δόθηκαν, τα παιδιά, έπρεπε να συλλέγουν πληροφορίες που έβρισκαν και να φτάσουν στον τελικό τους προορισμό. Εκεί για να ολοκληρώσουν την αποστολή τους, απαντούσαν σε ερωτήσεις σχετικές με τα φυτά που συνάντησαν.
* Και φυσικά, η δημιουργικότητα και ο ενθουσιασμός συνεχίστηκε! Τα παιδιά πήραν τα ψαλίδια τους και έφτιαξαν από επαναχρησιμοποιημένη φανέλα τη δική τους τσάντα επαναχρησιμοποίησης.



* Ακόμη έπαιξαν το γνωστό σε όλους μας παραδοσιακό παιχνίδι « Μαντήλι**»**. Το κάθε παιδί αντί για αριθμό είχε μια λέξη σχετική με το περιβάλλον. Ακούγοντας τη δική του λέξη έπρεπε να τρέξει και να πάρει πρώτο το μαντήλι.
* **Έπαιξαν ακόμη παιχνίδι τύπου «Survivor»**,  **με αινίγματα.** Στην ουσία ήτανένα διασκεδαστικό παιχνίδι γνώσεων, όπου μέσα από ερωτήσεις ανακάλυψαν νέα πράγματα για τα φυτά, τα φρούτα, τα λαχανικά και τα ζώα.
* **Άκουσαν με ενθουσιασμό το παραμύθι** **"Το νησί του Ποτέ Ποτέ».** Μια ιστορία της Μαρίνας Γιώτη, που μιλάει για το περιβάλλον, και κυρίως την κλιματική αλλαγή. Μέσα από την ενδιαφέρουσα ιστορία του ήρωα Στρουθοκάμηλου ‘Ποτέ-Ποτέ’, τα παιδιά ευαισθητοποιούνται για τα περιβαλλοντικά θέματα της ρύπανσης, της σπατάλης ενέργειας, της αξίας του νερού, τη σημασία της ανακύκλωσης και επαναχρησιμοποίησης. Καλλιεργείται επίσης η ανάγκη να γίνουν δεκτικοί στην κάθε αλλαγή στη ζωή τους και να προσαρμόζονται.
* Επισκέφθηκαν ακόμη **την έκθεση που στήθηκε με τις μακέτες** μαθητών. Τις έφτιαξαν τα παιδιά με στόχο να προβάλουν τις δικές τους ιδέες για το πώς μπορεί να πρασινίσει μια περιοχή της αυλής του σχολείου μας, μέσα στα πλαίσια του ‘διαγωνισμού’ – «Πρασινίζω το σχολείο μου»

**Τι αποκόμισαν τα παιδιά από αυτή τη βιωματική Ημερίδα;**

**Αγάπη και σεβασμό προς το περιβάλλον**: –Μέσα από το παιχνίδι και την επαφή τους με τη φύση τα παιδιά ανακάλυψαν ότι πρέπει να σέβονται το περιβάλλον.
**Φαντασία και Δημιουργικότητα:** – Τα παιδιά χρησιμοποίησαν τη φαντασία τους και δημιούργησαν τη δική τους τσάντα επαναχρησιμοποίησης μαθαίνοντας συνάμα πως μπορούμε να επαναχρησιμοποιούμε αντικείμενα αντί να τα πετάμε στα σκουπίδια.
 **Συνεργασία και Επικοινωνία:** – Δουλεύοντας σε ομάδες έμαθαν να ανταλλάσσουν απόψεις, να συνεργάζονται και να εκφράζουν τις σκέψεις τους.

